Worcester F 80 Distinctiones

255 Venire Cum venit

Venire.[[1]](#footnote-1) *Cum venit plenitudo temporis*, [Gal. 4:4]. Temporis plenitudinis est tempus gratie quod incepit ab aduentu Saluatoris quod vtique est tempus miserendi et annus benignitatis. Nam lex per Moysen data est, sed gratia et veritas per Jesum Christum facta est, id est, gratia inquit, id est, remissio peccatorum, viritas, id est, exhibicio promissorum per Christum. Enim peccata deleta sunt per Christum sunt completa. Sed cur tamdiu distulit venire medicus ad sanandum egrotum tamdiu languidum. Certe iccirco ne cicius venisset putaret egrotus se non medici virtue sed nature vigore aut morbi leuitate sanatum et sic paruipenderet medicum et morbum. Vt ergo morbidus de sua virtute diffideret et magnitudinem morbi agnosceret et gratiam medici postularet, distulit Saluator accedere donec eger clamaret frequenter et diceret, Veni Domine et noli tardare, relaxa facinora plebis tue.

¶ Est et alia racio huius dilacionis. Nam in Sap. [18:4] dicitur, dum *medium,* *silencium* tenerent *omnia*, etc. vsque venit. Primum silencium fuit in lege nature. Secundum in lege scripture. Tercium in lege gratie. Verbi gratia, respondidit Deus mentibus hominum ab inicio[[2]](#footnote-2) sue creacionis. Legem naturalem geminum mandatum continentem vnum, scilicet, affamatiuum quod ad petendum beneficia docetur in euangelio Matt. [7:12]: *Quecumque vultis vt faciant vobis homines et vos facite illis.*Alterum negatiuum quod ad vitandum iniurias legitur in Tob. [4:16]: Que *tibi* odis *fieri* alii *ne facias.* Sed lex ista soluit quando Cayn Abel occidit faciens alii quod sibi noluit fieri . Et sic factum est primum silencium vsque ad Moysen per quem suscitauit Deus testimonium Jacob et preceptum posuit in Israel dans ei decalogum in duabus ta-

/fol. 312vb/

bulis scriptum. Altera continente dileccionem Dei reliqua proximi, in quibus tota lex pendit et prophete. Sed lex ista soluitur quando populus vitulum conflatilem adorauit contra primum preceptum [Exod. 23:24]: *Non adorabis deos* alienos. Et sic factum est secundum silencium vsque ad proximum qui contulit legem gratie quam scripsit in cordibus hominum digito Dei. Sed lex ista silebit in nouissimo cum releuabitur filius perdicionis et forte iam silet quantum abundat iniquitas et refrigescit caritas. In prima istarum legum contulit Deus homini posse. In secunda nosse. In tercia velle. In prima contulit posse per naturam. In secunda nosse per scripturam. In tercia velle per gratiam.

¶ Iccirco homo cadens se excusaret per impotenciam dicendo, Cecidi quidem sed stare non potui, aut etiam ne se excusaret per ignoranciam dicendo, Cecidi quidem sed quia stare nesciui. Ideo vt tollatur omnis excusacio post primam et secundam legem dum nox culpe medium iter perageret spiritus sermo venit, id est, [Joan. 1:14]: *Verbum caro factum est*, et contulit legem gratie vt quod homo poterat per naturam et nouerat per scripturam impleret per gratiam.

¶ Non quin et aliqui prius gratiam haberent sed pauci quia plures timore quam amore, plures vt serui quam vt liberi[[3]](#footnote-3) seruiebant. Vnde et in descensu angeli aqua mouebatur et vincus sanabatur sacerdos, et Leuita preterierunt sed Samaritanus curauit. Et [4 Reg. 4:29], baculus Elisei premissus puerum non erexit sed ipse Eliseus mortuo se coaptans suscitauit.

¶ Venit igitur Christus tripliciter. Primo in nube carnis vt redimeret mundum. Ideo exiui a patre et veni in mundum, Ysai. [19:1]: *Ascendet Dominus super nubem leuem*, id est, carnem peccatis immunem *et ingredietur Egyptum*, id est, mundum hic est ille angelus qui secundum Apocalypsem [10:1]. Ideo Bernardus, descendit de *celo* amictus *nube* quia venit ad nos calciata diuinitas, id est, nube carnis obtecta.

Secundo venit in rore dulcedinis vt visitet amici, Joan. [14:23]: *Ad eum veniemus et mansionem apud eum faciemus*. Item pre preuenisti eum in benediccionibus dulcedinis.

¶ Tercio venit in pignore altaris vt minuat peccatum de quo Apo. 3[:20]: *Ecce* venio *et pulso,*

/fol. 313ra/

*si quis aperuerit,* etc.

Quarto veniet in igne iudicii contra mundum, Psal. [96:3]: *Ignis ante ipsum precedet*, etc.

¶ Hos quatuor adventus representat ecclesia in quatuor dominicis diebus, non solum in inicio dierum, sed in racione officiorum que etiam designantur per quatuor versus Primi responsorii qui sunt, [Psal. 48:3]: *Quique terrigene*, Qui sedes, Tollite portas, Gloria Patri, vel sic venit Christus. Primo in mundum ad redempcionem. Secundo in mentem ad sanctificationem. Tercio in carnem ad dissolucionem. Quarto in iudicium ad retribucionem. De primo ideo [Joan. 16:28]: *Exiui a Patre, et veni in mundum*. De secundo, [Joan. 14:23]: *Ad eum veniemus, et mansionem apud eum faciemus*.

¶ De tercio, [Luc. 12:36]: *Cum venerit et pulsauerit, confestim appariant ei*.

De quarto, [Luc. 21:27]: Videbimus *filium hominis venientem in nube*.

¶ Iste quartus aduentus erit terribilis quod patet per signa terribilia precedenta iudicio. Aduentum quod erit in creatura corporali supprema vt in luminaribus, media vt in terra et aquis, infima vt in creatura spirituali vt in angelis quia Luc. 21[:26]: *Virtues celorum* *mouebuntur.* Et in creatura composita ex vtraque vt in *hominibus arescentibus pre timore.* Mala 3[:1-2]: *Ecce venit,* *et quis stabit ad videndum.*

1. Venire ] Lambeth begins this chapter: Cum veniret plenitudo… with the “C” capitalized. [↑](#footnote-ref-1)
2. inicio ] *add.* ~~sei~~ F 80. [↑](#footnote-ref-2)
3. liberi ] Lambeth *corr*. iliberi F 80. [↑](#footnote-ref-3)